**FORSLAG TIL NYE VEDTELKTER MED INNKOMNE FORSLAG TIL ENDRINGER MERKET MED GULT**

**1. Foreningens navn og status**

Foreningens navn er:
**Habitat Norge(HN)**
Engelsk navn:
**Habitat Norway (HN)**

HN  er en frivillig organisasjon med eget organisasjonsnummer opprettet i 1988. HN er en tematisk avdeling tilsluttet Norsk Bolig- og byplanforening (NBOBY). Medlemmer i HN er også medlemmer i NBOBY med fulle rettigheter.

**2. Formål**

Foreningens hovedformål er å være et tverrfaglig nettverk for bolig- og byplanspørsmål i et globalt perspektiv, og pådriver for utveksling av informasjon og kunnskap på området, nasjonalt og internasjonalt.. Det legges vekt på retten til sikker bolig, bærekraftig utvikling, lokal deltagelse og bedring av levekårene for fattige og utsatte grupper, slik som slumbeboere. I dette perspektivet legges det særlig vekt på likestilling og ungdomsspørsmål. HN skal arbeide for at utfordringene nevnt ovenfor settes på dagsorden i norsk bistandspolitikk og i norske kommuner.

Foreningen skal ikke ha fortjeneste som mål. Tilgjengelige midler utover å sikre foreningens drift skal benyttes til å øke kunnskap om by- og bosetningsspørsmål.

Foreningen har vedtatt etiske retningslinjer, som supplerer vedtektene.

**3. Organisasjon**

**3.1 Årsmøte**

Årsmøte er foreningens høyeste organ. Alle medlemmer har rett til å møte på Årsmøtet og har tale-, forslags- og stemmerett.

Årsmøte skal avholdes hvert år innen utgangen av april måned. Styret skal bekjentgjøre dato for årsmøtet med epost til alle medlemmer senest en måned før årsmøtet skal avholdes. Endelig innkalling til årsmøtet vedlagt saksdokumenter skal være kunngjort på foreningen hjemmeside senest to uker før årsmøtet.

Saker som medlemmene ønsker å behandle, og som krever vedtak gjennom avstemming på Årsmøtet, skal være styret i hende senest tre uker før årsmøtet.

Ekstraordinært årsmøte skal avholdes når styret med simpelt flertall har bestemt det, eller når ¼ av medlemmene skriftlig har anmodet om det. Ekstraordinært årsmøte kan innkalles på e-post med ti dagers varsel.

Forslag fra Erik m.fl.om å flytte dette avsnittet fra punkt 3.2 hit:

*Senest syv dager før årsmøtet skal valgkomiteen sende sitt forslag på valg til posisjoner som nevnt ovenfor på e-post til alle medlemmer. Forslag kan også fremmes på årsmøtet.*

Helge foreslår slik tekst:

*Senest syv dager før årsmøtet skal valgkomiteen sende sitt forslag på e-post til alle medlemmer. Forslag kan også fremmes på årsmøtet*

**Årsmøtets oppgaver er å:**

* Godkjenne innkalling og dagsorden
* Velge møteleder og møtereferent
* Behandle årsberetning og årsregnskap
* Vedta foreningens strategiplan og årsplan
* Godkjenne budsjett
* Referere størrelsen på årskontingenten i samsvar med vedtak på generalforsamlingen i NBOBY
* Vedta vedtekter eller endringer i vedtektene i samsvar med paragraf 9
* Vedta eller stadfeste økonomireglement
* Behandle innkomne saker
* Velge foreningens leder og øvrige styremedlemmer, samt varamedlemmer.
* Velge revisor
* Velge leder og to andre medlemmer til valgkomite, *basert på forslag fra styret* (foreslått av Ellen de Vibe )
* Vedta rutiner for innmelding og medlemsregister

Forslag fra Erik m.fl. til nytt punkt :

* *Velge foreningens rådgivere basert på valgkomiteens forslag. Rådgivergruppen kan i funksjonsperioden suppleres av styret*

Merknad fra Helge: Siste setning i forslaget kan gå ut da dette fremgår av punkt 3.2 og punkt 4. Dessuten bør «Velge» erstattes med «Oppnevne»

Årsmøter gjennomføres med personlig oppmøte, men styret kan vedta at et årsmøte avholdes digitalt dersom styret finner at det er nødvendig.

**3.2 Styret**

Styret består av leder og seks øvrige medlemmer. På første styremøte etter årsmøte bestemmer styret hvem som skal fungere som nesteleder og økonomiansvarlig fram til neste Årsmøte.

Leder og øvrige styremedlemmer velges for to år, og slik at leder og 3 styremedlemmer velges det ene året og 3 styremedlemmer det andre året. Det første året etter at disse vedtektene har trådt i kraft velges 3 styremedlemmer for ett år.

Styret har tre varamedlemmer, som har møterett, talerett og forslagsrett. Varamedlemmene velges for ett år.

Forslag fra Erik m.fl. om å flytte avsnittet nedenfor til punkt 3.1

Senest syv dager før årsmøtet skal valgkomiteen sende sitt forslag på valg til posisjoner som nevnt ovenfor på e-post til alle medlemmer. Forslag kan også fremmes på årsmøtet.

Styret treffer sine beslutninger med simpelt flertall. Ved stemmelikhet har styreleder dobbeltstemme. Styret er beslutningsdyktig når minste fire medlemmer møter.

**Styrets oppgaver er å:**

* Sikre løpende drift av foreningen
* Iverksette årsmøtevedtak og gjennomføre arrangementer og andre aktiviteter i tråd med foreningens strategi og årsplan
* Utarbeide årsberetning og regnskap for årsmøtet
* Utarbeide forslag til budsjett og årsplan for årsmøtet
* Utarbeide forslag til strategi for foreningens virksomhet, som skal oppdateres minst hvert annet år.
* Markedsføre, profilere og posisjonere foreningen
* Utvikle allianser med samarbeidspartnere
* Utrede og utarbeide beslutningsgrunnlag i saker som styret skal behandle
* Holde kontakt med medlemmer og samarbeidspartnere
* Planlegge og iverksette tiltak for å verve medlemmer
* Behandle andre saker som er relevante for foreningens drift

Forslag fra Erik m.fl. til nytt punkt:

* *Utvide foreningens rådgivergruppe ved behov*

Forslag fra Helge: *Oppnevne nye rådgivere ved behov*

Styrets leder enn den som styrets leder utpeker for den enkelte sak, representerer foreningen utad.

Styremøter kan avholdes digitalt.

**4. Rådgivere**

Styret oppnevner rådgivere, som må være medlemmer av HN

Forslag fra Erik m.fl. til endring av første avsnitt:

 *Årsmøtet oppnevner rådgivere etter forslag fra valgkomiteen . Styret kan i funksjonsperioden supplere antall rådgivere ved behov*

Forslag fra Helge til endring av første avsnitt:

*Rådgivere oppnevnes av årsmøtet. Styret kan oppnevne nye rådgivere etter behov*

Rådgivere kan delta i styremøter, med tale- og forslagsrett. Dersom styret finner det hensiktsmessig, kan det avholdes styremøter uten rådgivere.

Formålet med rådgivere er å sikre god bredde av kunnskaper og kompetanse for drift og utvikling av foreningen, styrke kontakten mellom styret og medlemmer og faglige institusjoner i ulike deler av landet, og gi mulighet for at interesserte medlemmer kan delta mer aktivt i foreningens utvikling og virksomhet .

**5. Andre grupper**

Med samtykke fra styret kan det etableres  egne undergrupper av HN, herunder lokale grupper og arbeidsgrupper for bestemte oppgaver. Leder av slike grupper, enten leder er valgt av gruppen eller oppnevnt av styret, har møterett i styret med tale- og forslagsrett.

**6. Medlemskap**

Medlemmer kan være:

* Enkeltpersoner
* Kommuner, virksomheter, institusjoner, foreninger og organer innen næringsliv og offentlig forvaltning.

Enkeltperson med medlemskap i HN blir også medlem i NBOBY. Person som allerede er medlem i en av lokalforeningene i NBOBY, får fulle medlemsrettigheter i Habitat Norge ved å betale en tilleggssum som avtalt mellom HN og NBOBY for det enkelte år.

Støttemedlemskap kan innføres. Støttemedlemmer mottar foreningens tjenester og har møte- og talerett på Årsmøtene, men ikke stemmerett.

Forslag fra Erik m.fl. til nytt avsnitt:

*Medlemmer kan på eget initiativ melde inn saker til styret og har møte-, forslags- og talerett på styremøter*

Forslag fra Helge om tillegg til setningen ovenfor: *, når ikke annet er bestemt for det enkelte styremøte*

**7. Medlemskontingent**

Medlemskontingenten dekker også medlemskap i NBOBY. Medlemskontingenten og den del som skal overføres til HN fastsettes av generalforsamlingen i NBOBY, og refereres på årsmøtet i HN. Medlemskontingent innkreves av NBOBY i samsvar med det felles medlemsregisteret for NBOBY og HN.

**8. Økonomi**

Foreningen har vedtatt et eget økonomireglement.

Foreningens regnskapsår løper fra 01.01 – 31.12 og avstemmes mot foreningens bankkonto. Inntekter og utgifter henføres til det kalenderår som de er ført på foreningens bankkonto. Utbetalinger skal være godkjent av økonomiansvarlig og foreningens leder. Når en av disse er mottaker, skal utbetaling også godkjennes av et annet styremedlem.

**9. Endring av vedtekter**

Endring av vedtektene kan vedtas på årsmøte med 2/3 av de fremmøtte medlemmene, dersom minst 1/4 av medlemmene deltar på årsmøtet. Dersom færre en 1/4 av medlemmene deltar på årsmøtet, kan endringene vedtas på neste årsmøte med simpelt flertall.

Endringer i vedtektene skal godkjennes av styret i NBOBY før de blir iverksatt.

**10. Oppløsning**

Oppløsning av foreningen kan besluttes med 2/3 av de fremmøtte medlemmer i to på hverandre følgende årsmøter, hvorav det ene kan være et ekstraordinært årsmøte. På det første årsmøtet er det et vilkår at minst ¼ av medlemmene deltar. Ved annen gangs behandling er det ikke krav til hvor mange medlemmer som må møte.

Ved en oppløsning skal Foreningens eventuelle nettoformue og etter innstilling fra styret til årsmøtet , disponeres for tiltak til fremme av foreningens formål.